Theon Smith, prokureur van Akkerland, het by navraag gesê hulle betwis wel die prys wat die regering vir die plase aangebied het, maar soveel te meer die geldigheid van die Musekwa-gemeenskap se eis vir die plase.
Smith sê die ontstellende deel van sy kliënte se saak is dat die minister wetgewing geïgnoreer het wat Akkerland eers ’n geleentheid moes gun om hul saak voor die hof te stel.
Hulle het egter ook ’n aanbod van R20 miljoen gehad van Coal of Africa, wat die plaas wou koop vir die omstrede Makhado-steenkoolmynprojek, maar dit was onderhewig aan goedkeuring van die grondeisekommissie omdat daar ’n hangende grondeis was.
Luidens Akkerland se hofstukke het hulle ’n onafhanklike waardasie in 2011 laat doen wat die waarde van die plase op R200 miljoen geskat het.
In ander korrespondensie wat by die hof ingedien is, sê Akkerland egter hulle het in 2011 ’n waardasie van R50 miljoen bekom en dit was boonop indien die plase ontwikkel word tot ’n ekolandgoed met 300 erwe.
Dié boere sê die waardeerder-generaal gebruik ’n onregmatige formule om die waardes te bepaal. Volgens hulle lê die formule te min klem op die markwaarde van grond, verbeterings en die bestaande gebruik van die grond.